b'\n_START_ARTICLE_\nCurtea Veche\n_START_SECTION_\nDescriere\n_START_PARAGRAPH_\nCurtea domneasc\xc4\x83 se \xc3\xaentindea pe suprafa\xc8\x9ba cuprins\xc4\x83 \xc3\xaentre str\xc4\x83zile Halelor (fosta Carol), \xc8\x98elari, Lipscani, B\xc4\x83r\xc4\x83\xc8\x9biei, Calea Mo\xc8\x99ilor. De-a lungul timpului ora\xc8\x99ul Bucure\xc8\x99ti a suferit diverse modific\xc4\x83ri urbanistice, astfel c\xc4\x83 vechea curte domneasc\xc4\x83 nu mai corespunde \xc3\xaentru totul cu vechile descrieri. Conform vechilor descrieri, Curtea Veche era a\xc8\x99ezat\xc4\x83 pe o colin\xc4\x83 destul de \xc3\xaenalt\xc4\x83, \xc3\xaenconjurat\xc4\x83 la sud de malul foarte \xc3\xaenalt al R\xc3\xa2ului D\xc3\xa2mbovi\xc8\x9ba, iar \xc3\xaen celelate puncte cardinale de ziduri puternice. Accesul \xc3\xaen curtea domneasc\xc4\x83 era posibil prin dou\xc4\x83 por\xc8\x9bi opuse. Prima poart\xc4\x83, amplasat\xc4\x83 la intersec\xc8\x9bia str\xc4\x83zilor Sm\xc3\xa2rdan cu Halelor (fosta Carol), a avut mai multe denumiri, Poarta de Sus, Turnul despre Nem\xc8\x9bi, Clopotni\xc8\x9ba Domneasc\xc4\x83, iar mult mai t\xc3\xa2rziu dup\xc4\x83 ce turnul de piatr\xc4\x83 s-a ruinat, Foi\xc8\x99orul Ro\xc8\x99u (probabil numele a fost luat de la culoarea \xc3\xaen care a fost vopsit turnul). A doua poart\xc4\x83, Poarta de Jos, era situat\xc4\x83 \xc3\xaen locul \xc3\xaen care porne\xc8\x99te strada Mo\xc8\x99ilor.\n_START_SECTION_\nIstoric\n_START_PARAGRAPH_\nPe locul \xc3\xaen care ulterior va fi construit\xc4\x83 curtea domneasc\xc4\x83, Mircea cel B\xc4\x83tr\xc3\xa2n construie\xc8\x99te o cetate, undeva \xc3\xaentre anii 1386-1418. Cetatea avea ziduri de c\xc4\x83r\xc4\x83mid\xc4\x83 \xc8\x99i era \xc3\xaenconjurat\xc4\x83 de \xc8\x99an\xc8\x9b de ap\xc4\x83rare. _NEWLINE_\xc3\x8en secolul al XV-lea, Vlad \xc8\x9aepe\xc8\x99, domnul \xc8\x9a\xc4\x83rii Rom\xc3\xa2ne\xc8\x99ti, consolideaz\xc4\x83 cetatea construit\xc4\x83 de Mircea cel B\xc4\x83tr\xc3\xa2n \xc8\x99i o ridic\xc4\x83 la rangul de re\xc8\x99edin\xc8\x9b\xc4\x83 domneasc\xc4\x83, alternativ\xc4\x83 celei de la T\xc3\xa2rgovi\xc8\x99te._NEWLINE_Primele date certe despre Curtea Veche le avem din documentele de pe vremea lui Radu cel Frumos, acesta a mutat scaunul domnesc la Bucure\xc8\x99ti._NEWLINE_De\xc8\x99i pentru o perioad\xc4\x83 de timp s-a crezut c\xc4\x83 Curtea Domneasc\xc4\x83 a fost distrus\xc4\x83 complet, cercet\xc4\x83rile arheologice au scos la iveal\xc4\x83 importante ruine, printre care: hrube, ziduri, baze de turnuri, trepte coloane, camere aflate \xc3\xaen construc\xc8\x9bii din secolul al XIX-lea. _NEWLINE_Cercet\xc4\x83torii au stabilit c\xc4\x83 Curtea Veche a suferit diverse rezidiri \xc8\x99i refaceri de-a lungul timpului, \xc3\xaencep\xc3\xa2nd cu a doua jum\xc4\x83tate a secolului al XIV-lea p\xc3\xa2n\xc4\x83 la Vlad \xc8\x9aepe\xc8\x99, de la Basarab cel T\xc3\xa2n\xc4\x83r \xc8\x99i p\xc3\xa2n\xc4\x83 la Mircea Ciobanul, de la Matei Basarab p\xc3\xa2n\xc4\x83 la Constantin Br\xc3\xa2ncoveanu._NEWLINE_Conform urmelor arheologice p\xc4\x83strate a fost identificat\xc4\x83 prima cetate a Bucure\xc8\x99tilor, o cet\xc4\x83\xc8\x9buie situat\xc4\x83 pe malul nordic al D\xc3\xa2mbovi\xc8\x9bei. Situat\xc4\x83 pe un mic promontoriu, pe o suprafa\xc8\x9b\xc4\x83 de 160 mp, cetatea construit\xc4\x83 din c\xc4\x83r\xc4\x83mid\xc4\x83 avea forma unui turn trapezoidal \xc8\x99i era \xc3\xaenconjurat\xc4\x83 de un \xc8\x99an\xc8\x9b lat de 1,50-2,20 m. _NEWLINE_\xc3\x8enc\xc4\x83 din 1458 Vlad \xc8\x9aepe\xc8\x99 le scria bra\xc8\x99ovenilor cer\xc3\xa2ndu-le me\xc8\x99teri \xc3\xaen zidirea cet\xc4\x83\xc8\x9bilor. \xc3\x8entr-un document din 10 august 1460 Vlad \xc8\x9aepe\xc8\x99 aminte\xc8\x99te de ex castro fluvi Domboviche. Conform acestor date Ion Iona\xc8\x99cu \xc8\x99i Dan Berindei au considerat c\xc4\x83 aceast\xc4\x83 cetate a fost construit\xc4\x83 \xc3\xaentre 1458-1459, o construc\xc8\x9bie din lemn cu \xc3\xaent\xc4\x83rituri de p\xc4\x83m\xc3\xa2nt, ridicat\xc4\x83 oarecum \xc3\xaen prip\xc4\x83 din cauza pericolului otoman. _NEWLINE_De\xc8\x99i nu s-au p\xc4\x83strat dovezi concludente, istoricii au considerat c\xc4\x83 cetatea construit\xc4\x83 de Vlad \xc8\x9aepe\xc8\x99 \xc3\xaentre 1458-1459 a fost ridicat\xc4\x83 pe vechea cet\xc4\x83\xc8\x9buie de pe malul D\xc3\xa2mbovi\xc8\x9bei. Nu sunt cunoscute date despre importan\xc8\x9ba cet\xc4\x83\xc8\x9bii pentru ap\xc4\x83rarea \xc8\x9a\xc4\x83rii Rom\xc3\xa2ne\xc8\x99ti, \xc3\xaen campania lui Mahomed al II-lea, din 1462, dar cert este c\xc4\x83 cetatea avea un rol de ap\xc4\x83rare._NEWLINE_\xc3\x8en 18 decembrie 1473 fratele lui Vlad \xc8\x9aepe\xc8\x99, Radu cel Frumos, se refugiaz\xc4\x83 \xc3\xaen cetatea din Bucure\xc8\x99ti, numit\xc4\x83 \xc3\xaen cronica lui \xc8\x98tefan cel Mare descoperit\xc4\x83 de Oligierd Gorka,\xe2\x80\x99\xe2\x80\x99cetatea de scaun D\xc3\xa2mbovi\xc8\x9ba\xe2\x80\x99\xe2\x80\x99.  Dup\xc4\x83 un asediu care a durat c\xc3\xa2teva zile, cetatea este cucerit\xc4\x83, dup\xc4\x83 ce Radu cel Frumos p\xc4\x83r\xc4\x83se\xc8\x99te fortifica\xc8\x9bia \xc3\xaen toiul nop\xc8\x9bii. \xc3\x8en 24 noiembrie 1473, moldovenii p\xc4\x83trund \xc3\xaen cetate, iar conform letopise\xc8\x9bului lui Grigore Ureche, \xc8\x98tefan a dob\xc3\xa2ndit Cetatea D\xc3\xa2mbovi\xc8\x9bei pun\xc3\xa2nd m\xc3\xa2na pe toate avu\xc8\x9biile lui Radu cel Frumos chiar \xc8\x99i pe fiica acestuia Voichi\xc8\x9ba. \xc8\x98tefan \xc3\xael urc\xc4\x83 pe scaunul domnesc pe Basarab Laiot\xc4\x83, dar dup\xc4\x83 o scurt\xc4\x83 perioad\xc4\x83 acesta se \xc3\xaenchin\xc4\x83 la sultan._NEWLINE_\xc3\x8en 11 noiembrie 1476 \xc8\x98tefan cel Mare atac\xc4\x83 din nou cetatea Bucure\xc8\x99tilor \xc8\x99i o cucere\xc8\x99te ajut\xc3\xa2ndu-l pe Vlad \xc8\x9aepe\xc8\x99 s\xc4\x83 revin\xc4\x83 la domnie. \xc3\x8en acest fel, \xc8\x98tefan \xc8\x99i-a pl\xc4\x83tit datoria pe care o avea fa\xc8\x9b\xc4\x83 de Vlad \xc8\x9aepe\xc8\x99, pentru ajutorul acestuia din urm\xc4\x83 \xc3\xaen alungarea din Suceava a lui Petru Aron, uciga\xc8\x99ul p\xc4\x83rintelui lui \xc8\x98tefan._NEWLINE_\xc3\x8en perioada urm\xc4\x83toare Vlad \xc8\x9aepe\xc8\x99 dorind s\xc4\x83 re\xc3\xaenceap\xc4\x83 lupta \xc3\xaempotriva sultanului le scrie bra\xc8\x99ovenilor cer\xc3\xa2ndu-le ajutor \xc3\xaen reconstruirea cet\xc4\x83\xc8\x9bii din Bucure\xc8\x99ti. \xc3\x8en aceast\xc4\x83 perioad\xc4\x83 cetatea era cunoscut\xc4\x83 sub diferite nume: Castrum Bokoryscha, Bocerestya, Bocoresth. _NEWLINE_Dup\xc4\x83 doar c\xc3\xa2teva s\xc4\x83pt\xc4\x83m\xc3\xa2ni de domnie Vlad \xc8\x9aepe\xc8\x99 cade victima unui complot pus la cale de boierii filo-otomani, \xc3\xaen scaunul din Ceatatea Bucure\xc8\x99tilor urc\xc3\xa2nd din nou Basarab Laiot\xc4\x83. Nici acesta din urm\xc4\x83 nu a rezistat prea mult\xc4\x83 vreme, cel care l-a succedat fiind Basarab cel T\xc3\xa2n\xc4\x83r (1477-1482), poreclit \xc8\x9aepelu\xc8\x99._NEWLINE_Basarab cel T\xc3\xa2n\xc4\x83r \xc3\xaen to\xc8\x9bi cei 5 ani de domnie, la fel ca Vlad \xc8\x9aepe\xc8\x99 apeleaz\xc4\x83 la me\xc8\x99terii bra\xc8\x99oveni \xc8\x99i reconstruie\xc8\x99te cetatea Bucure\xc8\x99tiilor. Conform documentelor \xc3\xaen aceast\xc4\x83 perioad\xc4\x83 cetatea sufer\xc4\x83 refaceri ample, astfel c\xc4\x83 \xc3\xaen unele surse este chiar numit\xc4\x83 Noua Cetate. Transformarea cet\xc4\x83\xc8\x9bii \xc3\xaen acest\xc4\x83 perioad\xc4\x83 este atestat\xc4\x83 \xc8\x99i prin urmele arheologice descoperite \xc3\xaen strada Soarelui de ast\xc4\x83zi.  De\xc8\x99i din aceast\xc4\x83 perioad\xc4\x83 s-au p\xc4\x83strat o serie de documente emise de cancelaria domneasc\xc4\x83, doar c\xc3\xa2teva amintesc de refacerea cet\xc4\x83\xc8\x9bii, astfel c\xc4\x83 informa\xc8\x9bii detaliate despre cetate nu s-au p\xc4\x83strat. Conform unui document din 1480 afl\xc4\x83m c\xc4\x83 cetatea purta numele Cetatea nou\xc4\x83 de scaun Bucure\xc8\x99ti, iar alt document emis de vornicul Neagu aminte\xc8\x99te de castro Bokorestch. _NEWLINE_Sursele principale \xc3\xaen aflarea c\xc3\xa2torva date despre \xc3\xaenf\xc4\x83\xc8\x9bi\xc8\x99area cur\xc8\x9bii din aceast\xc4\x83 ultim\xc4\x83 perioad\xc4\x83 sunt descoperirile arheologice. Acestea au scos la iveal\xc4\x83 ruinele unei cet\xc4\x83\xc8\x9bi din bolovani de r\xc3\xa2u \xc8\x99i c\xc4\x83r\xc4\x83mid\xc4\x83, \xc3\xaentins\xc4\x83 pe o suprafa\xc8\x9ba total\xc4\x83 de peste 900 mp. S\xc4\x83p\xc4\x83turile arheologice au scos la iveal\xc4\x83 \xc8\x99i parterul \xc3\xaenalt al castelului, situat pe ni\xc8\x99te pivni\xc8\x9be \xc8\x99i hrube foarte \xc3\xaenc\xc4\x83p\xc4\x83toare \xc8\x99i curtea interioar\xc4\x83 a palatului \xc3\xaentins\xc4\x83 pe o suprafa\xc8\x9b\xc4\x83 de peste 100 mp. _NEWLINE_De\xc8\x99i de-a lungul istoriei mul\xc8\x9bi din domnii \xc8\x9a\xc4\x83rii Rom\xc3\xa2ne\xc8\x99ti au ales ca cetate de scaun Curtea Domneasc\xc4\x83 din T\xc3\xa2rgovi\xc8\x99te, unii din ei au folosit \xc8\x99i cetatea Bucure\xc8\x99tilor ca cetate de scaun. Este \xc8\x99i cazul lui Vlad C\xc4\x83lug\xc4\x83rul (1482-1495), care de\xc8\x99i avea Curtea Domeasc\xc4\x83 la T\xc3\xa2rgovi\xc8\x99te semna documente (s-au p\xc4\x83strat peste 30 de astfel de documente) din Cetatea Bucure\xc8\x99tilor. O dovad\xc4\x83 pentru cele amintite anterior este un document emis, \xc3\xaen anul 1506, din minunatul scaun al Bucure\xc8\x99tilor.\n_START_SECTION_\nBiserica Curtea Veche\n_START_PARAGRAPH_\nBiserica cur\xc8\x9bii, denumit\xc4\x83 ulterior Biserica Curtea Veche a fost construit\xc4\x83 de Mircea Ciobanul.'